google/wiki40b huggingface dataset:
Cylindrocaulus

Utseende

Middelsstore, langstrakte, jevnbrede biller, blant de mindre artene i Passalidae. På farge er de svarte eller mørkebrune med en blank overflate som kan ligne blankpussede sko, de blir derfor blant annet kalt "patent-leather beetles" (også "bess beetles") på engelsk. Hodet er stort og bredt med små, runde fasettøyne, med et spadeformet fremspring på hver side. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra og fremstrakte, gjerne minst så langt som hornet i pannen. Antennene er 10-leddete, C-formede men ikke knebøyde, de ytterste tre til fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er firkantet sett ovenfra, bredere enn langt, blankt, med en lengdefure i midten. Det har framskytende forhjørner, og både for- og sidekantene er litt avsatte. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med dype lengdestriper. Undersiden av billen er ofte dekket med opprettstående, gulaktige børster. Beina er kraftige, særlig frambeina. Framleggene (tibiae) har pigger på utsiden, mellom- og bakleggene har to lengdelister. Larvene er hvitaktige, tynne og sylindriske, ikke C-formede slik som de fleste andre skarabider. Medlemmene i denne familien har et svært enhetlig utseende, det er bare størrelsen som varierer påfallende, slik at det er ganske vanskelig å bestemme dem på ytre utseende. Kjevenes form og eventuelle horn på hodet kan være til noe hjelp.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen, disse artene lever trolig mest av sopp. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Hos denne slekten har larver på det første stadiet en tendens til å drepe og ete hverandre, derfor har artene svært lavt larvetall og de voksne bruker mye krefter på å beskytte larvene

Utbredelse

Slekten er utbredt i Kina (Sichuan) og Japan.
Mánáid-TV

Mánáid-TV er en barne-TV på samisk som sendes på kanalen NRK Super.
Mánáid-TV startet i 1991, og sendes fra NRK Karasjok. Både språk, omgivelser og tema er knyttet til samisk kultur.
Pedagogisk fiksjonsvesen

Pedagogiske fiksjonsvesener er et folkloristisk begrep for fiktive skikkelser som blir brukt i pedagogisk henseende. I eldre tid og i andre kulturer har det vært vanlig å skremme barn for at de skal oppføre seg slik man vil. Er du ikke snill nå, så kommer Busemannen og tar deg! har vært en kjent trussel. Brunntore er et vesen som ble brukt for å skremme barn fra å leke ved brønnen eller ved vannet.
I tillegg til de rene skremmefiksjonene regner den svenske folkloristen Carl Wilhelm von Sydow også storken som kommer med barn, blant pedagogiske fiksjoner.
Pedagogiske fiksjonsvesener er ikke folketrovesener for voksne, selv om det var meningen at barn skulle tro på dem, og de opptrer heller ikke i sagn eller memorat. Et eksempel på det er julenissen som aldri har vært et folketrovesen for voksne, selv om fjøsnissen har vært det.
I Norge er bruken av vesener som er ment å skremme barn fra uønsket adferd antatt å være avtagende, mens vesener som, ved belønning motiverer barn til ønsket adferd, som julenissen, fremdeles er en integrert del av barneoppdragelsen i mange hjem.

Begrepet ble lansert av den svenske folkloristen Albert Eskeröd i hans avhandling Årets äring : etnologiska studier i skørdens och julens tro och sed. Stockholm, 1947. I motsetning til eldre folkeminneforskere, slo han fast at pedagogiske fiksjonsvesener ikke kunne brukes som kilder til eldre folketro.

Et eksempel på skjønnlitterær behandling av emnet er Unni-Lise Jonsmoens billedbok Sivil-Sara, om det farlige vesenet i elva Sivilla.
Hypolimnion

Hypolimnion er det vannlaget i en innsjø med temperatusjiktning (miktiske innsjøer) som ligger under termoklinen (metalimnion).
Vanligvis er hypolimnion det varmeste laget om vinteren og det kaldeste om sommeren.
Nordhordland tingrett

Nordhordland tingrett var inntil 2016 en førsteinstansdomstol under Gulating lagdømme, som fra 2017 inngår i nyeBergen tingrett. Nordhordland tingrett omfattet kommunene Askøy, Austevoll, Austrheim, Fedje, Fjell, Fusa, Gulen, Lindås, Masfjorden, Meland, Modalen, Os, Osterøy, Radøy, Samnanger, Sund, Vaksdal, Voss og Øygarden.  Alle kommunene med unntak av Gulen ligger i Hordaland.
Nordhordland tingrett dekket opprinnelig et langt mindre område. Rettskretsen ble utvidet i 2006 da domstolen ble slått sammen med Midhordland tingrett. Samtidig ble Voss tingrett nedlagt, og Voss kommune ble tillagt Nordhordland tingrett. Domstolen fikk også Gulen kommune fra Fjordane tingrett.
Tingretten var den eneste i Norge som ikke har kontor i rettskretsen den dekker.
Skyssbåt

Skyssbåt var fra gammelt av en ro- eller seilbåt som var øremerket til befordring av personer eller visse typer gods fra ett bestemt sted til et annet. Fraktingen kunne foregå mot betaling (ferjing) eller som gjengjeld for privilegier i forhold til andre plikter, som verneplikt el. lign. Typisk for skyssordningen, var at den bare delvis fungerte etter oppsatt ruteplan.
Uttrykket skyssbåt ble også, litt upresist, brukt om farkoster tilknyttet fløttmannsvirksomhet ved elver, lange fjordarmer og sund.
Før det ble utbygd veier og broer, var båttransport viktigste måte å komme fra sted til sted, både langs kysten og inne i fjordene. Posten ble for eksempel fraktet til hest der dette var mulig, og per båt over fjordene der landverts transport ville ta ekstra dager. Gårdeieren ved fjorden var ofte den som hadde skyssplikt. Skyssen omfattet også viktige personer, som fogd, prest, lensmann og lignende.
Skyssbåtordninger finnes fortsatt i form av skoleskyss, presteskyss og lignende.
Nazneen Khan-Østrem

Annet

Khan-Østrem har flere ganger deltatt i debatter rundt innvandring, islam og integrering. Hun var også en av dem som i 2006 kritiserte tidligere Memo-redaktør Kristine Moody for hennes utsagn og oppslag i ukesmagasinet. Khan-Østrem er også svært opptatt av hiphop og har skrevet en rekke artikler om kvinnesynet i hiphop. I tillegg har Khan-Østrem stilt til valg for Oslo Byaksjon ved flere anledninger.
Vladimir Vukicevic

Før 2012

Han deltok i junior-VM i 2008, men ble slått ut i sitt innledende heat, med tiden 14,59 og 8.-plass.
Ved NM i friidrett 2009 vant han sitt første NM-gull. Han løp på 14,36, og slo Hans Olav Uldal med nøyaktig 0,5 sekunder.
I juli 2010 deltok han i Junior-VM i Moncton i Canada. Her ble det sølv, 7 hundredeler bak franskmannen Pascal Martinot-Lagarde. Tiden ble 13,59, selv med 2,4 m/s motvind. 10. august deltok han i Folksam Grand Prix i Göteborg, der slettet han den 19 år gamle norske juniorrekorden på 110 meter hekk, som Gaute Melby Gundersen satte i 1991. Den nye juniorrekorden ble på 14,03.
Ved NM i friidrett 2010 i Sandnes forsvarte han NM-gullet sitt på 110 meter hekk. Han løp på 14,20, nesten et halvt sekund foran Eivind Johan Stavang som fikk sølv.
Han deltok på 110 meter hekk ved U23-EM i friidrett 2011, der han løp på ny personlig rekord i semifinalen, med 13,89, og kom på 7.-plass i finalen. I august ble han også norgesmester på 110 meter hekk, med tiden 14,23.

2012

Ved EM i friidrett 2012 i Helsingfors løp han på 13,65 i kvalifiseringen, 0,12 sekunder bedre enn sin forrige personlig rekord, og gikk med det til semifinalen.
Den 27. juli 2012 satte han ny norsk rekord på 110 meter hekk, i et stevne i Weinheim i Tyskland. Han løp da på 13,55, og slo Gaute Melby Gundersens rekord på 13,62 fra 1997.

2013

I slutten av januar satte han ny personlig rekord på 60 meter hekk ved et internasjonalt stevne i Wien, med tiden 7,72.
Han forbedret den norske rekorden på 60 meter hekk under semifinalen i EM i friidrett innendørs 2013 til 7,69 sek. Ved U23-EM i friidrett 2013 kom han på 4.-plass, med tiden 13,74.

2014

Foran 2014-sesongen endret Vukicevic startteknikken sin, og endret fra 8 til 7 steg før første hekk, for å unngå «tripping».
Dikt underveis

Dikt underveis er tittelen på en lyrikkampanje i Oslo hvor kollektivtrafikk er brukt som forum for å formidle poesi. Kampanjen har sitt utspring fra den engelske «Poems on the Underground», som ble startet i London i 1986. Bakgrunnen for kampanjen var å skape en motvekt til t-banereklame ved og gi passasjerene en positiv kulturopplevelse på et uvant sted, samt vekke interesse for lyrikk.
Dublin, Paris, Praha, St. Petersburg, New York, St. Louis, San Francisco, Athen og Toronto, er blant byene som har lignende lyrikkampanjer etter modellen fra London.
I Oslo er «Dikt underveis» et samarbeidsprosjekt mellom Norsk kulturråd, Ruter, Den norske Forleggerforening, Den norske Forfatterforening og De norske Bokklubbene. Lyrikkampanjen startet i 1995. Omtrent 24 diktere blir presentert på plakater på t-bane, trikk og buss gjennom et år.
Som del av kampanjen ble «Poesitrikken» satt på skinner for første gang samme år. Dette er et arrangement hvor forfattere blir engasjert til å lese sine dikt for passasjerene mens trikken svinger seg gjennom bygatene. «Poesitrikken» ble etterhvert et fast innslag på Verdens bokdag 23. april, men har i de senere år blitt arrangert på Poesidagen 21. mars.
Diktene fra de første årene er samlet i antologien Dikt underveis. 1995-1999 utgitt av Den norske lyrikklubben i 1999.
Dikt fra de siste 12 måneder, er publisert på Oslo sporveiers hjemmesider.
En lignende kampanje er «Mellom linjene», som er ungdommens eget diktforum. «Mellom linjene» formidler en blanding av etablerte tekster, der bl.a Ravi og Lars Lillo-Stenberg har bidratt, og tekster skrevet av helt vanlig ungdom.
Fritz Schäffer

Bakgrunn

Fritz Schäffer gikk på folkeskole i Ingolstadt, på gymnasium i München og Neuburg an der Donau, og studerte jus i München.

Politisk karrière

Schaffer gikk etter studiene inn i den bayerske statsadministrasjonen. Han ble i 1920 bayersk minister (såkalt Staatsminister) for undervisning og kultur (kultusminister). Han var fra 1929 til 1933 leder av BVP og fra 1931 til 1933 Bayerns finansminister.
Schäffer ble i 1933 kortvarig arrestert og arbeidet deretter som advokat i München. Han representerte blant annet en rekke katolske organisasjoner. Etter 20. juli-attentatet satt Schäffer fra 24. august til 8. oktober 1944 i Dachau konsentrasjonsleir. 
Etter den andre verdenskrigen ble han av de amerikanske okkupasjonsstyrkene en kort periode av 1945, innsatt som midlertidig ministerpresident i Bayern og samtidig delstatens finansminister. Han ble avskjediget allerede i september samme år da han etter amerikanernes mening ikke i tilstrekkelig grad fjernet tidligere NSDAP-medlemmer fra statsadministrasjonen. Sommeren 1945 deltok han i grunnleggelsen av CSU. I partiet sto han i konflikt med Josef Müller som sto for en partilinje uten tilknytning til en bestemt konfesjon.
Schäffer var fra 1949 til 1961 medlem av Forbundsdagen. Han var finansminister i regjeringene Adenauer I og Adenauer II og justisminister i regjeringen Adenauer III.
Som Schäffers viktigste bidrag til det politiske liv var deltakelsen i oppbygningen av Tysklands politiske system og næringsliv gjennom en solid finanspolitikk. Schaffers forhandlinger med DDR-generalen Vincenz Müller om gjenforening av de to tyske statene førte ikke frem.
Dødsfellen

Handling

Sidney Bruhl (Caine) er en forfatter med svekkede ambisjoner som overfor sin kone fleiper med å myrde en yngre forfatterspire (Reeve) i den hensikt å stjele skuespillet hans. Når den unge forfatteren kommer på besøk til paret og Bruhl for vite at ingen andre vet om manusets eksistens enn de tre, får fleipen om å myrde ham et mer alvorlig innhold.
Taunton (England)

Historie

Det er mulig at det romersk-britisk landsby ved forstaden Holway. Byen har mer enn 1000 år med religiøs og militær historie. Kong Ine av Wessex reiste forsvarsvollet omkring år 700. Et kloster ble etablert på 900-tallet og festningen Taunton Castle som har også sin opprinnelse i den angelsaksiske perioden og ble senere lokaliseringen av et nonnekloster. Normannerne bygde senere en festning i stein som kom til å tilhøre biskopen i Winchester. De nåværende i stor grad rekonstruerte bygningene er i den indre gårdsplassen som nå huser Museet i Somerset og Somersets militære museum. Det var gjennom biskopen at «Tauntonmennene» fikk sitt første charter av kong Edvard i 904. Charteret ga dem frihet fra all skatt til kronen og grevskapet. Før Domesday Book ble nedtegnet i 1086 hadde Taunton blitt en krets (borough) med betydelige privilegier. Den ble styrt av en embetsmann utpekt av biskopen.
I middelalderen ble det holdt store markeder og festivaler i byen, som særlig var kjent for ulltøyet kjent som «Tauntons». I 1627 ble den inkorporert, og korporasjonen styrte inntil 1792. Da falt charteret bort fordi det var for få medlemmer i korporasjonen, og et nytt ble ikke utstedt før i 1877. Mot slutten av det 1700-tallet gikk det nedover med den engelske ullindustrien, og silkeveving ble introdusert.
Høsten 1685 bodde George Jeffreys i Taunton under de blodige rettsmøtene etter slaget ved Sedgemoor.
Under andre verdenskrig var Bridgwater og Taunton-kanalen en del av Taunton Stop Line, en forsvarslinje ment å skulle stoppe en eventuell tysk invasjon. Det er fortsatt mulig å se små bunkere langs kanalen.
Kasino

Et kasino er et sted for hasardspill. Kundene kan gamble ved å spille forskjellige pengespill, slik som spilleautomater eller andre som blackjack (tjueett), craps (terningspill), poker (kortspill) eller rulett. Disse spillene består hovedsakelig av tilfeldigheter, men i noen teller også ferdigheter.
Systemet er tilrettelagt slik at oddsen er i kasinoets favør. En viss prosentandel blir utbetalt til spillerne. I landbaserte kasinoer er denne prosenten ofte rundt 70–90%. I såkalte nettkasinoer er denne prosentandelen ofte mellom 95-98%. I noen spill tas det en skatt/kommisjon av potten kundene foretar med hverandre. Dette gjøres i spill som poker og baccarat. Kasinoene ligger som regel nær et hotell eller i et hotell. Det finnes som regel restauranter, barer og andre fornøyelser i forbindelse med disse. 
Navnet kasino (casino) kommer opprinnelig fra en liten villa eller paviljong bygget for fornøyelser på eiendommen til en større italiensk villa. I løpet av 1900-tallet ble kasinonavnet brukt på andre offentlige bygninger som ble brukt til hasardspill. 
I Norge er det ikke åpnet for kasinodrift, slik som i de fleste andre land. Det er derimot åpnet for kasinoer i Sverige og Danmark.

Online kasino

Online kasinoer, også kjent som «virtuelle» eller «internett-kasinoer», er onlineversjoner av tradisjonelle, landbaserte kasinoer.
Frieri

Et frieri er et ekteskapstilbud i form av en hendelse eller en henvendelse der en person spør om en annen vil gifte seg med ham eller henne. Frieriet kan ha rituelle trekk, og følge bestemte tradisjoner, for eksempel overrekkelse av friergaver. Frierier kan formidles personlig og privat, eller i full offentlighet. Det skjer vanligvis muntlig, men kan også skje i brev og andre meldinger, eller via en tredjeperson. Selve frieriet kommer ikke sjelden som en overraskelse. I patriarkalske kulturer er det tradisjonelt mannen som skal fri til kvinnen.

Historikk

Frierier er kjent fra fortellinger, kunst og kulturhistorie siden oldtida. I patriarkater, det vil si samfunn der menn og familiefedre har dominert og bestemt, har det vært mannens oppgave å fri til kvinnen. Mange steder har den kommende brudgommen dessuten måttet spørre den kommende brudens far om tillatelse før han kunne fri.
I vestlig, romantisk tradisjon har frieriet gjerne blitt skildret ved at frieren, en mann, presenterer en personlig friergave, en forlovelsesring eller blomster som tegn på sin kjærlighet og ønske om ekteskap, mens han går ned på det ene kneet, griper hånden til kvinnen, gir henne eventuelt et håndkyss og ber om hennes hånd eller spør henne om hun vil gifte seg med ham. Ifølge visse tradisjoner, blant annet i Storbritannia og Irland, kan imidlertid en kvinne fri til sin partner 29. februar, en dag som bare kommer hvert skuddår. For øvrig måtte den britiske dronning Victoria, fordi hun var rikets monark, fri til sin prins Albert før de giftet seg i 1840.
Fordi et ekteskapsløfte er et skritt mot et følelsesmessig og økonomisk fellesskap som ideelt sett skal vare livet ut, kan et løftebrudd bli regnet som en ærekrenkelse av den som forlates. Dette gjaldt særlig for kvinner i gamle dager, da den sosiale kontrollen og seksualmoralen var strengere, og løfter dessuten var rettslig bindende.
Av tradisjonelle friergaver kan nevnes utskårne mangletre i Norge, rokkblader i Sverige, dekorative skjeer og andre håndverksprodukter som unge menn laget og ga til unge jenter. Også miniatyrmalerier og -portretter kunne gis som slike personlige kjærestegaver.
Nattefrieri og nattløperi var en skikk på bygdene i gamle dager der unge gutter sjekket jenter på lørdagskvelden.
Frierier skjer i dag oftest mellom kjærester eller samboere i allerede etablerte parforhold. Enkelte moderne frierier formidles som en personlig kjærlighetshandling i full offentlighet, i blant som noe spektakulært og uvanlig. Det fortsatt vanligst at menn frir til kvinner.
Fylkesvei 6864

Fylkesvei 6864 (Fv6864) i Trøndelag går mellom Svartås og Småland i Levanger kommune. Veiens lengde er 5,4 km.
Før Trøndelag fylke ble opprettet 1. januar 2018 hadde veien betegnelsen Fylkesvei 118 (Nord-Trøndelag).
Fiskebenstannhjul

Et fiskebenstannhjul er en bestemt type dobbelte spiralformede tannhjul, en kombinasjon av to spiralformede tannhjul med motsatt retning. Fra toppen ser dette ut som bokstaven V, og sammen danner de  et fiskebensmønster. I motsetning til spiralformede tannhjul gir fiskeben ikke noen ekstra aksial belastning.
I likhet med spiralformede tannhjul har fiskebenstannhjul fordelen av å overføre kraften enkelt fordi flere tenner vil være i inngrep samtidig. Deres fordel over det spiralformede tannhjulet er at sidebelastningen balanseres ved at av den andre halvparten også tar belastning. Dette betyr at fiskeben kan brukes i girkasser uten å kreve et betydelig trustlager.

Citroën

Logoen til bilprodusenten Citroën er en grafisk fremstilling av et fiskebensdrev, og reflekterer André Citroëns tidligere involvering i produksjonen av disse drevene. Tidlig Mors og Citroën - biler brukte et fiskebensdrev i bakakselen.
I morgon är en annan dag

Bakgrunn

«I morgon är en annan dag» var en av ti deltakerlåter i den svenske Melodifestivalen lørdag 14. mars 1992, og var skrevet av den kjente popsangeren og låtskriveren Niklas Strömstedt. Han fremførte ikke låten selv, men hentet i stedet inn den relativt ukjente Christer Björkman, en tidligere frisør hadde hatt flere sanger inne på Svensktoppen. Sangen vant den svenske finalen og ble dermed det svenske bidraget til Eurovision Song Contest 1992 som ble arrangert i Malmö lørdag 9. mai 1992.
I Malmö var «I morgon är en annan dag» det syvende bidraget ut på scenen av rekordmange 23 deltakere, med Anders Berglund som dirigent. Tross at forventningene om en god plassering var høye, fikk sangen bare 9 poeng og endte nest sist. Danmark og Jugoslavia ga 4 poeng hver, mens Frankrike ga 1 poeng. Dette var Sveriges dårligste plassering siden sisteplassen i 1977. Selv skyldte Björkman på nervøsitet som førte til en dårlig juryprøve. 
Tross den svake plasseringen skulle Christer Björkman senere bli en markant personlighet innen Melodifestivalen og Eurovision Song Contest – blant annet som produsent for den svenske finalen, flere internasjonale finaler og som Sveriges delegasjonsleder fra 2002.

Om sangen

Sangen er en kjærlighetsballade som handler om en mann som har et kjærlighetsforhold til en hemmelighetsfull kvinne. Hun maler bilder han aldri får se, og hun synger sanger når ingen hører. I øynene hennes er det en lengsel etter noe mer, men han klarer ikke å finne ut hva hun tenker.

Andre innspillinger

Björkman spilte også inn en fransk versjon av sangen, kalt «Demain il y a un autre jour» (i morgen er en annen dag), som ble gitt ut som b-side på singelen. Den franske teksten var skrevet av Björkmans venninne, Jenny Stenberg.
Komponisten Niklas Strömstedt spilte samme året inn låten på albumet sitt Halvvägs till framtiden. Der var sangen omdøpt til «Näst sist», som en hentydning til plasseringen i Eurovision Song Contest samme år, men også fordi den var nest siste spor på albumet.
I sjette sesong av Så mycket bättre høsten 2015, den svenske versjonen av Hver gang vi møtes,  gjorde Andreas Kleerup en tolkning av låten.
Sputnik 11

Sputnik 11 er et musikkalbum med Sputnik, utgitt i 2001.
Pyton (tegneserie)

Internasjonale versjoner

I 1990 startet den svenske versionen av bladet med det samme navn, som inkluderte både gammelt norsk materiale og nytt svensk. Dette ga snart opphav til samarbeid mellom de to versjonene av bladet, der svenske tegnere som Martin Kellerman, Joakim Lindengren, Alf Woxnerud og Mikael Grahn ble publisert i den norske versjonen. Den svenske versjonen ble nedlagt i 1998.
I 1994, etter suksessen med den svenske oppstarten, prøvde man seg på også en dansk versjon. Den ble aldri særlig populær, og bladet ble nedlagt etter kun syv nummer i 1995.
I 1989 startet man opp en finsk versjon, under navnet Myrkky (Gift). Den overlevde lengst av alle de forskjellige utgaver, helt til 2008, med en siste sommerspesial i 2009. I takt med at de øvrige versjonene ble nedlagt, gikk Myrkky over til å inneholde mer og mer finskprodusert materiale i tillegg til importerte serier fra andre land.

Reidar, Grøten og Bitten

Reidar, Grøten og Bitten var med i en åtte siders tegneserie ved navn «Reidar og Grøten er på Inter-Rail» i tegneseriebladet Pyton nummer 6/1988. Vi får blant annet møte Grøten, i form av en gryte med grøt, samt Pytons variant av hva som egentlig skjedde da Reidar og Grøten var på interrail. Vi får også et lite glimt av Mutter'n, som blir kommandert av Reidar til å tråkke i gang vaffelpressa.

Pyton samleboks

I 2009 kom den første samleboksen med Pyton ut i begrenset opplag. Boksen inneholdt ni bøker, der hver bok tok for seg en av heltene fra bladet. Bøkene het: MegaPyton, Dølle Døck, The Deep Shit Junkies, Wunder-Bjarne, Førerhunden Adolf, Pervo-Kris, Helliter'n og Halvliter'n, Bottolf Nerd og Rhesus Minus. Alle seriene var nytekstet og for første gang på trykk i farger.

Pyton Spesial 2011

Pyton kom ut i en 80 siders spesialutgave i 2011 med en rekke historier fra glansdagene på 90-tallet. I denne utgaven møter vi blant andre Mikke Møkkamann, The Deep Shit Junkies, Pervo-Kris og Judas Jacobsen. Forsiden er preget av Rambö Smürf.
Louise Edlind Friberg

Karrière

Hun mest kjent for rollen som Malin i Vi på Saltkråkan fra 1964. Hun ble uteksaminert ved Teaterhögskolan i Stockholm i 1969. Hun har også medvirket i nesten 600 avsnitt av den svenske såpeoperaen Venner och fiender som gikk på svensk TV i perioden 1996–2000. Hun og de andre i serien Saltkråkan har i ettertid hevdet de fikk for lite betalt for arbeidet, selv om serien går igjen og igjen på både norsk og svensk TV.
I 2019 var hun aktuell i Netflix-serien Störst av allt; En miniserie om en fiktiv skolemassakre i Sverige, basert en bok av Malin Persson Giolito.

Privat

Friberg giftet seg med Sten Friberg i 1966.
Under innspillingen av Le Mans hadde hun, mens hun var gift, en romanse med hovedrolleinnehaveren Steve McQueen. «Vi träffades några gånger privat, men det var inte mer än så. Det var en oskyldig historia, jag var väldigt ung och det var väldigt länge sedan.»

Politikk

Friberg var avløser i riksdagen for Folkpartiet i 2003 og medlem i Kulturnemnden i Stockholm kommune 2003–2006. Fra 1. januar 2006 til riksdagsvalget i Sverige samme år var hun ordinært riksdagsmedlem.

Strindbergssällskapet

Hun er tidligere styreleder, nåværende styremedlem, i stiftelsen Strindbergssällskapet; en forening som fremmer forskningen rundt, og interessen for, den svenske forfatteren August Strindberg.